b'\n_START_ARTICLE_\nWerner Fabricius\n_START_SECTION_\nBakgrunn\n_START_PARAGRAPH_\nWerner Fabricius var s\xc3\xb8nn av organisten i Itzehoe, Albert Fabricius. Kort etter at gutten ble f\xc3\xb8dt, fikk faren en stilling i Flensburg, der Werner vokste opp og gikk p\xc3\xa5 skole. Allerede i ung alder spilte han s\xc3\xa5 godt at han fikk spille for kong Kristian IV.\n_START_SECTION_\nKarriere\n_START_PARAGRAPH_\nThomas Selle formidlet kontakt s\xc3\xa5 Fabricius fikk begynne p\xc3\xa5 det prestisjefylte Gelehrtenschule des Johanneums i Hamburg, der han fikk undervisning av Selle og Heinrich Scheidemann. Senere studerte Fabricius rettsl\xc3\xa6re i Leipzig og ble advokat, men var ogs\xc3\xa5 organist ved Nikolaikirche og musikkdirekt\xc3\xb8r ved Paulinerkirche. Han var den f\xc3\xb8rste musikkdirekt\xc3\xb8ren ved Universitetet i Leipzig, og ble v\xc3\xa6rende i byen til sin d\xc3\xb8d._NEWLINE_Fabricius ble kjent i vide kretser som organist og orgelekspert. I 1675 gav han ut en h\xc3\xa5ndbok for orgelbyggere, Unterricht, wie man ein Orgelwerk, obs gut und best\xc3\xa4ndig sey, nach allen St\xc3\xbccken, in- und auswendig examinieren, und so viel m\xc3\xb6glich probieren soll. Et opprykk kom ut i Frankfurt og Leipzig  i 1756._NEWLINE_Under tittelen Deliciae harmonicae, oder Musikalische Gem\xc3\xbcths Erg\xc3\xa4tzung \xe2\x80\xa6 skapte han enkelte femstemmige suiter, dessuten skrev han kirkelig vokalmusikk og andre mindre verk. Teologen Johann Albert Fabricius var hans s\xc3\xb8nn.'